ભારતીય ક્રિકેટમાં હંમેશાં પડદા પાછળની કહાણી કંઈક વિચિત્ર જ રહે છે. ભારતીય ક્રિકેટ બોર્ડમાં વર્ષોથી એવા લોકો ટોચના સ્થાને બિરાજમાન થયા છે, જેમને ક્રિકેટ સાથે દૂર દૂર સુધી કોઈ નાતો રહ્યો નથી. આ લોકો પસંદગી સમિતિની નિમણૂકનો નિર્ણય પણ કરતા રહે છે. પસંદગી સમિતિમાં ભૂતપૂર્વ ક્રિકેટર્સ તો પસંદ થાય જ છે, પરંતુ એવાં બહુ ઓછાં નામ જોવા મળે છે, જેમના નિર્ણયનું સન્માન આખો દેશ કરતો નજરે પડ્યો હોય. આ વખતે તો હદ જ થઈ ગઈ, કારણ કે એક ટોચની ટીમની પસંદગીનો અંતિમ નિર્ણય એવા હાથમાં છે, જેઓ કરિયરની સરખામણીમાં વર્તમાન ટીમના યુવાન ખેલાડીઓ કરતા પણ ઘણા પાછળ છે.